DEĊIŻJONI TAL-KUMMISSJONI
tat-13 ta’ Ottubru 2009
li tawtorizza t-tqegħid fis-suq taż-żerriegħa tal-Chia (Salvia hispanica) bħala ingredjent alimentari ġdid skont ir-Regolament (KE) Nru 258/97 tal-Parlament Ewropew u tal-Kunsill
(notifikata bid-dokument numru C(2009) 7645)
(It-test bil-Franċiż biss hu awtentiku)
(2009/827/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 dwar ikel ġdid u l-ingredjenti tal-ikel il-ġdid (1), u b’mod partikolari l-Artikolu 7 tiegħu,
Billi:
(1)
Fit-30 ta’ Ġunju 2003, il-kumpanija Robert Craig & Sons għamlet talba lill-awtoritajiet kompetenti tar-Renju Unit biex tqiegħed iż-żerriegħa tal-Chia (Salvia hispanica) u ż-żerriegħa mitħuna fis-suq bħala ingredjent ġdid tal-ikel; fis-7 ta’ Mejju 2004, l-entità kompetenti tar-Renju Unit dwar l-evalwazzjoni tal-ikel ħarġet ir-rapport inizjali tal-evalwazzjoni tagħha. F’dan ir-rapport l-entità kompetenti waslet għall-konklużjoni li l-użu tal-Chia (Salvia hispanica) huwa bla periklu fl-użi alimentari li ġew proposti.
(2)
Il-Kummissjoni għaddiet dan l-ewwel rapport ta’ evalwazzjoni lill-Istati Membri kollha fl-14 ta’ Ġunju 2004.
(3)
Fi żmien il-perjodu ta’ 60 jum stipulat fl-Artikolu 6(4) tar-Regolament (KE) Nru 258/97 tqajmu oġġezzjonijiet motivati għat-tqegħid fis-suq tal-prodott skont din id-dispożizzjoni; għalhekk l-Awtorità Ewropea dwar is-Sigurtà Alimentari (EFSA) ġiet ikkonsultata fl-4 ta’ April 2005 u ħarġet l-opinjoni tagħha fil-5 ta’ Ottubru 2005. Madankollu, minħabba li l-applikant ma setax jipprovdi biżżejjed dejta, fl-opinjoni tagħha l-EFSA ma waslitx għal opinjoni dwar is-sikurezza, iżda kienet lesta tqis l-applikazzjoni mill-ġdid sakemm l-applikant iressaq iżjed informazzjoni.
(4)
Fit-30 ta’ Settembru 2006, ir-responsabbiltà tal-applikazzjoni kienet trasferita lill-kumpanija Columbus Paradigm Institute S.A. li ressqet iżjed dejta u informazzjoni kif kien mitlub mill-EFSA. B’dan il-mod l-EFSA kienet mitluba tiffinalizza l-evalwazzjoni taż-żerriegħa tal-Chia (Salvia hispanica) u ż-żerriegħa mitħuna fil-21 ta’ Jannar 2008.
(5)
L-EFSA tat it-tieni opinjoni tagħha dwar is-sikurezza taż-żerriegħa tal-Chia (Salvia hispanica) u ż-żerriegħa mitħuna bħala ingredjent alimentari fit-13 ta’ Marzu 2009.
(6)
F’dik l-opinjoni l-EFSA għarfet li l-informazzjoni mgħoddija lilha kienet evidenza li ssostni konklużjoni pożittiva dwar is-sikurezza taż-żrieragħ tal-Chia u taż-żrieragħ sħaħ tal-Chia mitħuna. B’mod partikolari, l-EFSA waslet għall-konklużjoni li l-użu taż-żerriegħa tal-Chia (Salvia hispanica) u ż-żerriegħa mitħuna fil-prodotti tal-ħobż skont il-kundizzjonijiet speċifikati ma għandux ikollu effett negattiv fuq is-saħħa pubblika.
(7)
Fuq il-bażi tal-istudju xjentifiku, ġie stabbilit li ż-żerriegħa tal-Chia (Salvia hispanica) u ż-żerriegħa tal-Chia mitħuna huma konformi mal-kriterji stabbiliti fl-Artikolu 3(1) tar-Regolament (KE) Nru 258/97.
(8)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Iż-żerriegħa tal-Chia (Salvia hispanica) u ż-żerriegħa tal-Chia mitħuna, kif speċifikat fl-Anness jistgħu jitqiegħdu fis-suq Komunitarju bħala ingredjent alimentari ġdid biex jintuża fil-prodotti tal-ħobż b’kontenut massimu ta’ 5 % ta’ żerriegħa tal-Chia (Salvia hispanica).
Artikolu 2
L-ispeċifikazzjoni tal-ingredjent alimentari ġdid, awtorizzat b’din id-Deċiżjoni, fuq it-tikketta tal-prodott alimentari li fih dan l-ingredjent, għandha tkun “żerriegħa tal-Chia (Salvia hispanica)”.
Artikolu 3
Din id-Deċiżjoni hija indirizzata lil Columbus Paradigm Institute S.A., Chaussée de Tervuren 149, B-1410 Waterloo.
Magħmul fi Brussell, it-13 ta’ Ottubru 2009.